Zece persoane au murit şi 40 au fost rănite, dintre care nouă grav, într-un accident de autocar care a avut loc duminică, la Mersin, în sudul Turciei, au anunţat autorităţile turce, notează AFP.
”Un autocar care circula de la Diyarbakir la Istanbul s-a ciocnit cu două maşini şi un camion pe autostradă în districtul Yenice, la Tarsus, în provincia Mersin. Zece dintre concetăţenii noştri şi-au pierdut viaţa”, a anunţat pe reţeaua X ministrul de interne, Ali Yerlikaya.
Alte 40 de persoane au fost rănite, dintre care nouă grav, a declarat ministrul sănătăţii, Fahrettin Koca.
Autocarul interurban care face legătura între Diyarbakir (sud-est) şi Istanbul a deviat brusc şi a lovit două maşini şi un camion care veneau în direcţia opusă, potrivit presei turce.
Răniţii au fost transferaţi la spitale din Mersin şi Adana, în sudul Turciei, a adăugat ministrul sănătăţii.
The accident occurred on the Tarsus-Adana highway, rescuers are now working at the scene. pic.twitter.com/cCIVBPewyM
— Маrina Wolf (@volkova_ma57183) May 26, 2024
Preşedintele turc, Recep Tayyip Erdogan, a prezentat condoleanţe rudelor victimelor într-un mesaj difuzat pe contul său de X.
”Autorităţile noastre competente au deschis imediat ancheta necesară asupra accidentului”, a precizat el.